钦定古今图书集成/明伦汇编/官常典/第161卷 > 胡
## 钦定古今图书集成/明伦汇编/官常典/第161卷 > 胡

周有胡国，为帝舜之后。

按《路史》：“胡，舜裔也，归姓胡公世不淫。至虞阏父，为周
陶正，武王妃。其子胡公满以大姬锡之妫姓，与肃慎
之珤，复之于陈，以备三客。二十有五世而楚灭之。”〈按胡

公已复封陈，而胡国，故封必别为立后，故胡国见于《春秋》。

灵王二十七年“夏，齐侯、陈侯、蔡侯、北燕伯、杞伯、胡子、
沈子、白狄朝于晋。”

按《春秋》不书。按《左传》，襄公二十八年“夏，齐侯、陈侯、
蔡侯、北燕伯、杞伯、胡子、沈子、白狄朝于晋”，宋之盟故
也。

景王七年“夏，楚子、蔡侯、陈侯、郑伯、许男、徐子、滕子、顿
子、胡子、沈子、小邾子、宋世子佐、淮夷会于申。秋七月，
楚子、蔡侯、陈侯、许男、顿子、胡子、沈子、淮夷伐吴”，遂灭
赖。

按《春秋》昭公四年。按《左传》，四年，“夏六月丙午，楚子
合诸侯于申。秋七月，楚子以诸侯伐吴，八月遂以诸
侯灭赖，迁赖于鄢。”

景王十六年，楚子复胡。

按《春秋》不书。按《左传》，“楚之灭蔡也，灵王迁许、胡、沈、
道、房、申于荆焉。”昭公十三年，平王即位，既封陈、蔡而皆复之。

敬王元年秋七月，吴败顿胡。蔡、陈、许之师于鸡父。
胡子髡、沈子逞灭，获陈夏啮。

按《春秋》昭公二十三年。按《左传》二十三年：秋七月，
吴人伐州来，楚薳越帅师及诸侯之师奔命救州来，
吴人御诸。锺离。子瑕卒，楚师熸。吴公子光曰：“诸侯从
于楚者众，而皆小国也，畏楚而不获已，是以来。吾闻
之曰：‘作事威克其爱，虽小必济’。胡、沈之君幼而狂，陈
大夫啮壮而顽，顿与许、蔡疾楚政，楚令尹死，其师熸
帅贱多宠，政令不一。七国同役而不同心，帅贱而不
能整，无大威命，楚可败也。若分师先以犯胡、沈与陈，
必先奔。三国败，诸侯之师，乃摇心矣。诸侯乖乱，楚必
大奔。请先者去备薄威，后者敦陈整旅。”吴子从之。戊
辰晦，战于鸡父。吴子以罪人三千先犯胡、沈与陈，三
国争之，吴为三军以系于后，中军从，王光帅右，掩馀
帅左。吴之罪人或奔或止。三国乱，吴师击之，三国败，
获胡、沈之君及陈大夫。舍胡、沈之囚，使奔许与蔡。顿
曰：“吾君死矣！”师噪而从之。三国奔，楚师大奔。

敬王十四年春三月，“刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。夏五月，盟于皋
鼬。”

按《春秋》定公四年。按《左传》，四年，“春三月，刘文公合
诸侯于召陵，谋伐楚也。”

敬王二十五年春二月，楚子灭胡，以胡子豹归。
按《春秋》定公十五年。按《左传》，吴之入楚也，胡子尽
俘楚邑之近胡者。楚既定，胡子豹又不事楚，曰：“存亡
有命，事楚何为多取费焉？”十五年春二月，楚灭胡。